钦定古今图书集成/明伦汇编/官常典/第711卷 > 嵇绍
## 钦定古今图书集成/明伦汇编/官常典/第711卷 > 嵇绍

按《晋书忠义传》：“绍字延祖，魏中散大夫康之子也。十
岁而孤，事母孝谨，以父得罪，靖居私门。山涛领选，启
武帝曰：‘康诰有言，‘父子罪不相及。嵇绍贤侔郤缺，宜
加旌命，请为秘书郎’。帝谓涛曰：‘如卿所言，乃堪为丞，
何但郎也’？乃发诏征之，起家为秘书丞。绍始入洛，或
谓王戎曰：‘昨于稠人中，始见嵇绍昂昂然如野鹤之’’”
在鸡群。戎曰：“君复未见其父耳。”累迁汝阴太守。尚书
左仆射裴𬱟亦深器之，每曰：“使延祖为吏部尚书，可
使天下无复遗才矣。”沛国戴晞，少有才智，与绍从子
含相友善，时人许以远致，绍以为必不成器。晞后为
司州主簿，以无行被斥，州党称绍有知人之明。转豫
章内史，以母忧不之官。服阕，拜徐州刺史。时石崇为
都督，性虽骄暴，而绍将之以道，崇甚亲敬之。后以长
子丧去职。元康初，为给事黄门侍郎。时侍中贾谧以
外戚之宠，年少居位，潘岳、杜斌等皆附托焉。谧求交
于绍，绍距而不答。及谧诛，绍时在省，以不阿比凶族。
封弋阳子。迁散骑常侍，领国子博士，太尉、广陵公。陈
准薨，太常奏谥，绍驳曰：“谥号所以垂之不朽，大行受
大名，细行受细名，文武显于功德，灵厉表于暗蔽。自
顷礼官协情，谥不依本，准谥为过，宜谥曰缪。”事下太
常，时虽不从，朝廷惮焉。赵王伦篡位，署为侍中。惠帝
复阼，遂居其职。司空张华为伦所诛，议者追理其事，
欲复其爵。绍又驳之曰：“臣之事君，当除烦去惑。华历
位内”外，虽麤有善事，然阖棺之责，著于远近。兆祸始
乱，华实为之。故郑讨幽公之乱，斲子家之棺，鲁戮隐
罪，终篇贬翚，未忍重戮，事已弘矣。谓不宜复其爵位，
理其无罪。时帝初反正，绍又上疏曰：“臣闻改前辙者
则车不倾，革往弊者则政不爽。太一统于元首，百司
役于多士，故周文兴于上，成、康穆于下也。存不忘亡，
昜之善义。愿陛下无忘金墉，大司马无忘颍上，大将
军无忘黄桥，则祸乱之萌无由而兆矣。”齐王冏既辅
政，大兴第舍，骄奢滋甚。绍以书谏曰：“夏禹以卑室称
美，唐虞以茅茨显德，丰屋蔀家，无益危亡。窃承毁败
大乐以广第舍，兴造功力，为三王立宅，此岂今日之
先急哉！今大事始定，万姓颙颙，咸待复润。宜省起造
之烦，深思谦损之理。复主之勋，不可弃矣。矢石之殆，
不可忘也。”冏虽谦顺以报之，而卒不能用。绍尝诣冏
谘事，遇冏䜩会，召董艾、葛旟等共论时政，艾言于冏
曰：“嵇侍中善于丝竹，公可令操之。”左右进琴，绍推不
受。冏曰：“今日为懽，卿何吝此耶？”绍对曰：“公匡复社稷，
当轨物作则，垂之于后。绍虽虚鄙，忝备常伯，腰绂冠
冕，鸣玉殿省，岂可操执丝竹，以为伶人之事？若释公
服，从私宴，所不敢辞也。”冏大惭，艾等不自得而退。顷
之，以公事免冏，以为左司马。旬日，冏被诛。初兵交，绍
奔散赴宫，有持弩在东阁下者，将射之，遇有殿中将
兵萧隆，见绍姿容长者，疑非凡人，趋前拔箭，于此得
免。遂还荥阳旧宅。寻征为御史中丞，未拜，复为侍中。
河间王颙、成都王颖举兵向京都，以讨长沙王乂。大
驾次于城东，乂宣言于众曰：“今日西讨，欲谁为都督
乎？”六军之士皆曰：“愿嵇侍中戮力前驱，死犹生也。”遂
拜绍使执节、平西将军。属乂被执，绍复为侍中，公王
以下皆诣邺谢罪于颖。绍等咸见废黜，免为庶人。寻
而朝廷复有北征之役，征绍复其爵位。绍以天子蒙
尘，承诏驰诣行在所。值王师败绩于荡阴，百官及侍
卫莫不散溃，唯绍俨然端冕，以身捍卫。兵交御辇，飞
箭雨集。绍遂被害于帝侧，血溅御服，天子深哀叹之。
及事定，左右欲浣衣，帝曰：“此嵇侍中血，勿去。”初，绍之
行也，侍中秦准谓曰：“今日向难，卿有佳马否？”绍正色曰：“大驾亲征，以正伐逆，理必有征无战。若使皇舆失
守，臣节有在，骏马何为！”闻者莫不叹息。及张方逼帝
迁长安，河间王颙表赠绍司空，进爵为公。会帝还洛
阳，事遂未行。东海王越屯许，路经荥阳，过绍墓，哭之
悲恸，刊石立碑，又表赠官爵。帝乃遣使册赠侍中、光
禄大夫，加金章紫绶，进爵为侯，赐墓田一顷，客十户，
祠以少牢。元帝为左丞相，承制，以绍死节事重，而赠
礼未副勋德，更表赠太尉，祠以太牢。及帝即位，赐谥
曰忠穆，复加太牢之祠。绍诞于行己，不饰小节，然旷
而有检，通而不杂，与从子含等五人共居，抚恤如所
同生。门人故吏，思慕遗爱，行服墓次，毕，三年者三十
馀人。长子。有父风，早夭，以从孙翰袭封。成帝时，追
述绍忠，以翰为奉朝请。翰以无兄弟，自表还本宗。太
元中，孝武帝诏曰：“褒德显仁，哲王令典。故太尉忠穆
公执德高邈，在否弥宣，贞洁之风，义著千载。每念其
事，怆然伤怀。忠贞之嗣，蒸尝宜远。所以大明至节，崇
奖名教。可访其宗族，袭爵主祀。”于是复以翰孙旷为
弋阳侯。